CELEX: 62012CN0453
Language: sk
Date: 2012-10-09 00:00:00
Title: Vec C-453/12: Žaloba podaná 9. októbra 2012 — Európska komisia/Rada Európskej únie

8.12.2012   
            
            
               SK
            
            
               Úradný vestník Európskej únie
            
            
               C 379/17
            
         Žaloba podaná 9. októbra 2012 — Európska komisia/Rada Európskej únie
   (Vec C-453/12)
   2012/C 379/29
   Jazyk konania: francúzština
   
      Účastníci konania
   
   
      Žalobkyňa: Európska komisia (v zastúpení: J. Currall, D. Martin a J.-P. Keppenne, splnomocnení zástupcovia)
   
      Žalovaná: Rada Európskej únie
   
      Návrhy žalobkyne
   
   
               —
            
            
               určiť, že Rada si tým, že neprijala návrh Komisie týkajúci sa nariadenia Rady, ktorým sa od 1. júla 2011 upravuje sadzba príspevkov do dôchodkového systému úradníkov a iných zamestnancov Európskej únie, nesplnila povinnosti, ktoré jej vyplývajú zo služobného poriadku a koncepcie systému dôchodkového zabezpečenia, ktorý služobný poriadok upravuje,
            
         
               —
            
            
               zaviazať Radu Európskej únie na náhradu trov konania.
            
         
      Žalobné dôvody a hlavné tvrdenia
   
   Žalobkyňa v tejto žalobe tvrdí, že Rada porušila články 83 a 83a služobného poriadku, ako aj ustanovenia uvedené v prílohe XII služobného poriadku tým, že odmietla prijať návrh nariadenia vypracovaný Komisiou, ktorým sa navrhovala od 1. júla 2011 úprava sadzby príspevkov do systému dôchodkového zabezpečenia úradníkov a iných zamestnancov Európskej únie, hoci zo záväzného znenia týchto článkov vyplýva, že ročná úprava uvedenej sadzby je automatickým postupom, v ktorom nie je Rade ponechaná žiadna voľná úvaha.
   Podľa žalobkyne to, že Rada odmietla prijať návrh nariadenia vypracovaný Komisiou, a teda znížiť sadzbu príspevkov úradníkov, porušila nielen článok 83 ods. 2 služobného poriadku, keďže vyžadovala od úradníkov príliš vysoký príspevok, ale takisto článok 83a ods. 1 služobného poriadku, pretože je ohrozená rovnováha koncepcie systému dôchodkového zabezpečenia, z ktorého sa vypláca dôchodok úradníkov a iných zamestnancov.
   Nakoniec, normotvorca Únie podľa Komisie tým, že upravil presne v prílohe XII služobného poriadku spôsob výpočtu sadzby príspevkov úradníkov a iných zamestnancov, neponechal Rade žiadnu voľnú úvahu a Rada je povinná prijať návrhy Komisie v primeranej lehote.